《泗源》
宋代·程企

泗源奇且怪，声势各喧豗。
虎豹岩边去，蛟龙窟里来。
稍流烟作阵，初激雪成堆。
派必人疏导，源应鬼凿开。
乍深涛不起，渐远浪相催。
可把江心比，尝将海眼猜。
始微才迸玉，终盛忽奔雷。
涧为寒无卉，丘因涧有苔。
已观离窦侧，俄见过城隈。
石劲崖难潄，沙虚岸易颓。
迩虽逾济漯，遐亦到蓬莱。
洗钵僧常至，乘槎客未回。
我从原际瞰，谁自谷中推。
汹涌曾浮磬，潺湲好泛杯。
狭宁容蚁穴，湍可暴鱼鳃。
劈华非天意，排淮乃力哉。
傍如巫女峡，上类楚王台。
漏泽空神异，襄陵但水灾。
林幽多鸟雀，地僻少尘埃。
重爱兹佳趣，题诗愧不才。